SAPPE บวกแรง 5% โบรกฯชี้กำไร Q2 ฟื้นตัวต่อเนื่องแนะซื้อเป้า 29 บ.
SAPPE บวกแรง 5% โบรกฯชี้กำไร Q2 ฟื้นตัวต่อเนื่องแนะซื้อเป้า 29 บ. โดย ณ เวลา 11.44 น. อยู่ที่ระดับ 27.25 บาท บวก 1.25 บาท หรือ 4.81% ด้วยมูลค่าซื้อขาย 44.66 ล้านบาท
18 พ.ค. 2561

ผู้สื่อข่าวรายงานว่า บริษัท เซ็ปเป้ จำกัด (มหาชน) หรือ SAPPE ณ เวลา 11.44 น. อยู่ที่ระดับ 27.25 บาท บวก 1.25 บาท หรือ 4.81% ด้วยมูลค่าซื้อขาย 44.66 ล้านบาท

บล.ฟินันเซีย ไซรัส ระบุในบทวิเคราะห์ กำไรสุทธิไตรมาส1/61 เท่ากับ 117 ล้านบาท (+50% Q-Q, +138.8% Y-Y) ดีกว่าคาดมาก (เราคาดไว้ 87 ล้านบาท) จากอัตรากำไรขั้นต้นที่ดีกว่าคาด หากไม่รวมกำไรอัตราแลกเปลี่ยนที่ 13 ล้านบาท จะมีกำไรปกติเท่ากับ 104 ล้านบาท (+44.4% Q-Q, +142% Y-Y) ถือเป็นการฟื้นตัวต่อเนื่องได้น่าประทับใจดีสุดในกลุ่มเครื่องดื่ม
โดยการเติบโตสูง เทียบช่วงเดียวกันของปีก่อนส่วนหนึ่งมาจากฐานที่ต่ำในปีก่อน จากปัญหาการสต็อกสินค้าและเกิดเหตุน้ำท่วมที่อินโดนีเซีย ทำให้รายได้ส่งออกชะงักลงในปีก่อน
ส่วนปีนี้สถานการณ์กลับสู่ภาวะปกติ ส่งผลให้รายได้รวมไตรมาสนี้ เติบโตดี 12.9% เทียบไตรมาสก่อนหน้าและ 41.2% แม้จะได้รับผลกระทบจากค่าเงินบาทแข็งค่า แต่ด้วยรายได้ที่เติบโตดีทั้งส่งออกและการขายในประเทศ กอปรกับมีอัตราการใช้กำลังการผลิตที่สูงขึ้นมาอยู่ที่ 60% – 65% ทำให้อัตรากำไรขั้นต้นสามารถขยับขึ้นมาอยู่ที่ 39.4% (เราคาดที่ 37.5%) จาก 36.3% ในไตรมาส1/60 และ 37.6% ใน ไตรมาส4/60
ในขณะที่สัดส่วนค่าใช้จ่ายต่อรายได้ยังควบคุมได้ดีอยู่ที่ 21.7% ลดลงจาก 24.9% ใน ไตรมาส 4/60 และ 26% ในไตรมาส1/60 มีเพียงส่วนแบ่งจาก All Coco ที่พลิกเป็นขาดทุนราว -3 ล้านบาท จากกำไร 0.3 ล้านบาทใน ไตรมาส 4/60 มาจากค่าซ่อมแซมและปรับปรุงเครื่องจักรเฉพาะใน 1Q18 หลังจากนี้น่าจะได้เห็นพัฒนาการกำไรดีขึ้นต่อเนื่อง
กำไรสุทธิไตรมาส 1/61 คิดเป็นสัดส่วน 27% ของประมาณการทั้งปี แนวโน้มกำไรน่าจะฟื้นตัวได้ต่อเนื่องในไตรมาส 2/61 ซึ่งเป็นหน้าร้อน กอปรกับมีการออกสินค้าใหม่หลายรายการตลอดช่วงที่เหลือของปีนี้ อาทิ Beauti Jelly, กลุ่มกาแฟเพรียว และ Healthy Snack น่าจะช่วยหนุนการเติบโตของรายได้ในประเทศในช่วง 2H18 รวมถึงแผนการทำการตลาดในต่างประเทศ เพื่อกระตุ้นการเติบโตของรายได้ในปีนี้ให้เป็นไปตามเป้าหมายที่ 12% – 15% เทียบช่วงเดียวกันของปีก่อนยังคงประมาณการกำไรสุทธิปี 2018 ไว้ที่ 438 ล้านบาท (+9.3% เทียบช่วงเดียวกันของปีก่อน) และคงราคาเป้าหมายที่ 29 บาท (อิง PE เดิม 20 เท่า) ยังมี Upside 19.8% คงคำแนะนำ ซื้อ